AFRIKAANSE OPSOMMING: Nuwe ontwikkeling in vastetoestand-skakelaars het die modernisering van laser-pulskragbronne moontlik gemaak. ’n Nuwe kragbron wat gebruik maak van twee seriegeskakelde IGBT’s is ontwerp om ’n Tiratron-gedrewe laserkragbron te vervang, wat vir ’n mini-C02-TEA-laser gebruik word. Die laser is vooraf eers gekarakteriseer om sodoende die laserkragbron te optimeer. Daar is bevind dat stabiele laserontladings verkry kan word met spanningstygtye van 150 ns of minder. Verder kan die uittree-energie van die laser beduidend verhoog word deur die uittreekapasitore (eng.: peaking capacitors) van die laserkragbron te verminder. Die twee serie-geskakelde IGBT’s skakel ’n C-C oordraglus. Die spanning van die gegenereerde puls word deur ’n pulstransformator verhoog en die stygtyd van die puls word met ’n twee-stadium magnetiese pulskompressor verlaag. Teoreties en deur metings kan getoon word dat eweredige spanningsverdeling tussen die twee IGBT’s outomaties verkry kan word indien die skakeltye van die IGBT’s baie vinniger as die oordragstyd van die C-C oordraglus is. Toetse het getoon dat IGBT’s pulse met piekstrome van tussen vier tot vyf keer die gespesifiseerde gemiddelde stroom betroubaar kan skakel. Tydens laserfouttoestande kan die betroubaarheid van die IGBT verhoog word deur oorspanningsgapsers te gebruik, maar onder fouttoestande wat voortduur, kan die IGBT se interne diode vemietig word. Die komponente van die laserkragbron is as modules vervaardig, wat op ’n maklike wyse gemonteer kan word. ’n Nuwe reghoekige uitleg is gebruik vir die konstruksie van die magnetiese pulskompressor, waarmee die grootte van die pulskompressor geminimeer en die konstruksie vergemaklik is.